ህወሓት ምስ ኣዴፓ ሓቢሩ ንምስራሕ ከም ዝጽገም ኣጠንቂቑ ኣብዚ ቀረባ እዋን ኣቦ መንበር ኢህወዴግ ዶክተር ኣብይ ኣሕመድ፡'ዉሁድ ፓርቲ ክፍጠር ኣለዎ' ኢሉ ምንባሩ ድማ ኣዘኻኺሩ። "ሽዑ ኣብቲ ናይ ፈጻሚ ስራሕ ኣኼባ ዝነበረና መርገጺ 'ዉሁድ ፓርቲ ናይ ኣካል ውህደት ጥራሕ ተገይሩ ክውሰድ የብሉን' ዝብል ነይሩ" ኢሉ። ካብዚ ብተወሳኺ "ሓድነት ዕላማ ዘይብሎምን እናተናቖቱ ዝውዕሉን ውድባት፡ ጸገም ሃገር ዝርድኡሉ ኮነ ነቲ ጸገም ክፈትሑ ዝኸድሉ መገዲ ኣብ ዝጓነጸሉ፡ ውሁድ ፓርቲ ምባል ናይ ዝተወሰኑ ሰባት ጻምእ ስልጣን ካብ ምርዋይ ወጻእ ሃገራዊ ፖለቲካና ንምምሕያሽ ትርጉም ኣለዎ ኢሉ [ህወሓት]ኣይኣምንን" ክብል ገሊጹ። ኣብ ሞንጎ ውድባት ዘሎ ሕድሕድ ምጥርጣር፤ ከምኡ'ውን ሓድነት ሓሳብን ተግባርን ዘይምህላው ብዝኣልይ መገዲ ውሽጦም ፈቲሶም ንክራኸቡ ውሳነ ብምሕላፍ ከም ዝተፈላለዩ ኣዘኻኺሩ። "ካብኡ ንደሓር ግን እቲ ዝነበረ ናይ ሓድነት ክፍተት ሰፊሑ 'ምበር ኣይጸበበን። ዋላ ኣብ ሞንጎ ኣዴፓን ኦዲፒን፤ ኣብ ሞንጎ ካልኦትን ክፍተት ሰፊሑ እዩ ዘሎ፡ ናብ ሓድነት ብዘምጽእ መገዲ ዝተፈትሐ ጸገም ኣሎ ኢልና ኣይንኣምንን" ኢሉ። ምንጪ ስእሊ, EPRDF ኣስዒቡ ድማ "ንስልጣን ጥራሕ ብዝብል ዝግበር ውህደት ህወሓት ኣይቕበሎን። ስልጣን መጻንሒ ውልቀሰባት ብዝኸውን መገዲ ስቕ ኢልና ሓቢርና ኢና ኣይንብልን" ክብል ንቢቢሲ ተዛሪቡ። 'እንተዘይተዋሂድናን ስም እንተዘይቀይርናን ኣብ ቀጻሊ ኣይንምረጽን' ብዝብል ኣብ ስልጣን ጥራሕ ትኹረት ዝገበረ ኣካይዳ ቀደሙ ከም ዘይቕበልዎን ሕዚ'ውን ከም ዘይኣምኑሉን ሓቢሩ። "ናብ ሓድነት ዘምጽአና ነገር ኣብ ዘየለ፡ ብሃበ ተረኽበ ጻምእ ስልጣን ውልቀሰባት ንምርዋይ ዝግበር ናይ ውህደት ድራማ ህወሓት ኣይቕበሎን" ኢሉ። ህወሓትን መንእሰያትን- ከዲሕን ነጋሽን?
